《赠别署县吕明府二首 其一》
明代·陈国英

乍出葵阳道，骊歌声未休。山花恋去驾，梅雨送行舟。

文治推单父，才名识太丘。明时方汲引，迟汝到皇州。

作者简介：陈国英，字六辅。惠来人。明思宗崇祯十二年（一六三九）贡生，入清不仕。著有《青松居草》、《问禅篇》、《秋声》三集。清雍正《惠来县志》卷一四、清乾隆修《潮州府志》卷二六有传。